Først var hun tyv, så blev hun bedrager. Så kort kan det opridses, når Retten i Hjørring torsdag danner ramme om en tilståelssag, hvor en nordjysk kvinde fra Frederikshavn-området er tiltalt for bedrageri i form af ubetalte hotelovernatninger. Derudover er hun også tiltalt for at have stjålet flere varer på et andet tidspunkt, fremgår det af et anklageskrift fra Nordjyllands Politi. Den tiltalte har åbenbart været så utilfreds med kvaliteten af de tyvekoster, hun tog, at hun i stedet tog på hotel. Hun er tiltalt for 11. februar sidste år at have stjålet en seng af mærket Säbövik samt skruer og bund i IKEA i Aalborg. Dagen efter - måske fordi hun havde glemt, hun også manglede en dyne - var hun forbi igen og snuppede en dyne og betræk. Når hun nu var i gang - med succes - blev der også plads til en sofa og en ny stegepande. Og det er herfra sagen tager en drejning og kan ligne dårlig reklame for IKEA. Snød jyske hoteller Nogle måneder senere - muligvis i utilfredshed med sin søvn - tog hun på en noget anderledes ferieform. Uden at betale indlogerede hun sig på et hotel i Frederikshavn. "Ferien" løb i perioden den 16. til 23. maj sidste år op i godt 12.000 kroner for "opholdet". Lidt billigere var det for en enkelt overnatning et andet sted i Frederikshavn, der dog heller ikke blev betalt. 22. til 23. maj overnattede hun for små 2.200 kroner. Årsagen til sammenfaldet med datoerne melder anklageskriftet dog ikke noget om. Senere på året, først i tre nætter i august og siden to nætter i december, var Frederikshavn dog ikke nok. I hvert fald benyttede hun samme manøvre med gratis hotelophold for i alt 7.000 kroner, men disse gange var ferien dog henlagt til Herning. For de forhold er hun altså tiltalt for bedrageri-paragraffen i straffeloven. Sagen kører som en tilståelsessag ved Retten i Hjørring torsdag.

Referat:
En kvinde har været mere end almindeligt utilfreds med stjålne senges kvalitet. Siden fuskede hun sig til gratis overnatning på hoteller.